**Etholiadau Llywodraeth Leol 2017 – 10 syniad i wella’n llesiant ni**

Mae llywodraeth leol yn chwarae rhan fawr yn ein bywydau a'n hamgylchedd - yn darparu gwasanaethau cyhoeddus hanfodol o addysg i wastraff, ac yn gwneud penderfyniadau ar gynllunio a datblygu ein cymunedau. Etholiadau llywodraeth leol mis Mai yw’r cyntaf yng Nghymru ers i Ddeddf arloesol Llesiant Cenedlaethau'r Dyfodol ddod i rym. Dyma gyfle cyffrous i gynghorau i edrych o'r newydd ar yr hyn maent yn ei wneud, ac ystyried sut y gallant hwy a’u partneriaid wella eu hardal ar gyfer ein lles cymdeithasol, economaidd, diwylliannol ac amgylcheddol, a helpu i lunio dyfodol cynaliadwy.

Yng Nghyfeillion y Ddaear rydym am weld amgylchedd iach sy'n rhoi bywyd llewyrchus i genedlaethau'r presennol a'r dyfodol. Yn y brîff hwn felly rydym yn amlinellu 10 o syniadau ar gyfer cyflawni’n lleol ar lesiant a chyfrannu at nodau llesiant Cymru. Rydym yn gobeithio y bydd ymgeiswyr yn cefnogi'r cynigion hyn, ac y byddant yn helpu i wneud eich ardal yn addas ar gyfer cenedlaethau'r dyfodol.

Mae ein cynigion yn disgyn i’r categorïau canlynol:

* Newid Hinsawdd
* Dyfodol heb Danwyddau Ffosil
* Cartrefi cynnes ac ynni i bawb
* Llai o wastraff a phecynnu
* Natur i bawb
* Awyr iach

**Newid Hinsawdd**

Ers yr etholiadau awdurdod lleol diwethaf mae gwyddoniaeth newid yn yr hinsawdd wedi tyfu'n gryfach fyth. Datgelodd yr adroddiad IPCC diweddaraf cynnydd cyflymach yn lefel y môr, lleihad mawr ym maint y rhew môr a rhewlifoedd yn dadmer, a rhoddodd ddarlun cliriach i ni o’r effaith mae hyn yn ei chael ar gymunedau mwyaf bregus y byd a'r effaith gynyddol ar bobl a natur ar draws y byd. Mae arweinwyr byd-eang wedi cytuno ar ffordd ymlaen i fynd i'r afael ag allyriadau gyda Chytundeb Paris. Yng Nghymru, mae gennym Ddeddf yr Amgylchedd newydd gyda chyllidebau a thargedau carbon i leihau ein hallyriadau yn unol â'r wyddoniaeth a’r cytundeb rhyngwladol diweddaraf. Ond mae hefyd angen gweithredu ledled Cymru gan awdurdodau lleol.

Rydym yn galw ar lywodraeth leol i helpu i frwydro yn erbyn newid hinsawdd drwy gyflwyno:

1. Asesiadau carbon o gyllidebau a phrosiectau mawr llywodraeth leol, a chyflwyno cyllideb garbon 5 mlynedd.

**Dyfodol heb Danwyddau Ffosil**

Mae gan y byd eisoes fwy o danwydd ffosil nag y gallwn fforddio ei losgi os ydym am osgoi newid trychinebus yn yr hinsawdd. Rydym yn galw ar gynghorau i fod yn rhydd o danwyddau ffosil - i ymrwymo i beidio â chaniatáu glo brig, ffracio neu echdynnu nwy anghonfensiynol pellach yn eu hardal awdurdod lleol.

Yn ogystal, mae gan gronfeydd pensiwn a reolir gan awdurdodau lleol yng Nghymru dal tua £750 miliwn wedi’i fuddsoddi mewn cwmnïau tanwydd ffosil sy’n llygru, mae modelau busnes y cwmnïau hyn yn dibynnu ar chwilio am gronfeydd tanwydd ffosil newydd. Mae buddsoddiadau cronfa bensiwn yn agored i risg ariannol difrifol wrth i danwyddau ffosil nad oes posib eu llosgi ddod yn "asedau gadawedig".

Felly, rydym yn galw am ymrwymiadau i:

1. Ddod yn Gyngor rhydd o danwydd ffosil erbyn 2025.
2. Rhoi’r gorau i fuddsoddi cronfeydd pensiwn awdurdod lleol mewn cwmnïau tanwydd ffosil.

**Cartrefi cynnes ac ynni i bawb**

Mae Cymru angen trawsnewidiad ynni - symud i ffwrdd o danwyddau ffosil i ynni adnewyddadwy. Rydym yn ddigon ffodus i gael adnoddau gwynt, solar, llanw, tonnau a dŵr niferus ar garreg ein drws. Mae llawer o’r rhain yn briodol ar gyfer perchnogaeth leol ac ynni cymunedol ar raddfa fach.

Bydd lleihau ein defnydd o ynni trwy wella effeithlonrwydd ynni, yn enwedig yn ein cartrefi, yn gwneud cartrefi cynnes yn fforddiadwy ac yn mynd i'r afael â thlodi tanwydd.

Mae ynni adnewyddadwy cymunedol ac effeithlonrwydd ynni yn darparu'r gorau o bob byd - mwy o berchnogaeth leol, rhoi diwedd ar y sgandal o dlodi tanwydd, torri carbon mewn tai a chreu swyddi lleol yn y cymunedau mwyaf difreintiedig

Rydym felly yn gofyn i awdurdodau lleol:

1. Weithredu rhaglen uchelgeisiol o baneli solar neu systemau ynni adnewyddadwy eraill addas ar bob ysgol ac adeilad cyhoeddus addas.
2. Defnyddio cynlluniau ariannu a phwerau benthyca i ddatblygu rhaglen i wneud cartrefi oer yn ynni effeithlon - gan greu swyddi, mynd i'r afael â thlodi tanwydd a lleihau allyriadau carbon.

**Llai o wastraff a phecynnu**

Mae’r pethau rydym yn eu defnyddio a'r pethau sy'n mynd i mewn iddynt yn werthfawr a dylid eu trin felly - nid yw ein hadnoddau byd-eang yn ddiderfyn. Mae awdurdodau lleol yng Nghymru wedi cymryd camau breision i gynyddu ailgylchu a newid patrymau casglu. Nawr mae angen i ni ddefnyddio llai o ddeunyddiau na ellir eu hailgylchu.

Hoffem weld awdurdodau lleol yn:

1. Ymrwymo i roi’r gorau’n raddol i ddefnyddio plastigau na ellir eu hailgylchu a hyrwyddo dewisiadau y gellir eu hailddefnyddio mewn adeiladau a digwyddiadau cyhoeddus.
2. Gweithio gyda busnesau tecawê lleol i wahardd polystyren a chynwysyddion bwyd eraill na ellir eu hailgylchu.

**Natur i bawb**

Yn ein bywydau prysur, mae'n hawdd anghofio pa mor bwysig yw natur a bod ni ei hangen ar gyfer bwyd iach, dŵr, deunyddiau, dysgu, iechyd a lles. Mae llawer o bobl hefyd yn dibynnu ar natur am eu bywoliaeth a’u ffordd o fyw. Roedd Cynllun Gweithredu Cymru ar gyfer Pryfed Peillio yn ganlyniad uniongyrchol o ymgyrch Caru Gwenyn Cyfeillion y Ddaear Cymru.

Hoffem i awdurdodau lleol gymryd rhan yn y cynllun drwy ymrwymo i:

1. Weithio tuag at fod yn Gyngor Cyfeillgar i Wenyn dan gynllun newydd Caru Gwenyn Llywodraeth Cymru

**Awyr Iach**

Dylai holl ddinasyddion Cymru allu anadlu aer glân ac iach. Fodd bynnag, mae cynlluniau monitro presennol ledled y wlad wedi bod yn adrodd canlyniadau sy'n peri pryder. Mae cerbydau petrol a disel ar hyn o bryd yn allyrru llygryddion sy'n cyfrannu at newid yn yr hinsawdd a llygredd aer. Gall monitro gwell a gweithredu i fynd i'r afael ag ardaloedd lle ceir problemau llygredd, ac annog newid i gerbydau trydan helpu.

Wrth i ganlyniadau iechyd cyhoeddus difrifol aer llygredig ddod yn gliriach, rydym yn gofyn i awdurdodau lleol gefnogi a buddsoddi yn iechyd eu trigolion trwy:

1. Ei gwneud yn ofynnol bod yna bwyntiau gwefru ceir trydan ar bob adeilad cyhoeddus a maes parcio addas, ac fel rhan o ddatblygiadau ac ailddatblygiadau mawr.
2. Cynyddu’r monitro o ansawdd yr aer, yn enwedig o amgylch ysgolion ac ardaloedd preswyl, a sefydlu parthau aer glân i wella ardaloedd lle ceir problemau llygredd.